Forsvarsministeren: Vi kan ikke forbyde Huawei

Forsvarsminister Claus Hjort Frederiksen (V) gjorde det tirsdag klart, at regeringen ikke har nogen mulighed for at forbyde hverken Huawei eller andre bestemte leverandører under opbygningen af det kommende 5G-netværk herhjemme. Til gengæld giver lovgivningen Center for Cybersikkerhed mulighed for at følge processen tæt og få indblik i systemerne, fastslog ministeren under en høring om netop Huawei tirsdag eftermiddag.

– Det kan da godt være, at vi skal se på lovgivningen, når vi nu får lejlighed til at samle erfaringerne på det her område. Det, vil jeg synes, er et fornuftigt skridt, sagde Claus Hjort Frederiksen under mødet.

Han understregede samtidig, at regeringen tager Huaweis rolle i opbygningen af 5G-netværket ”meget alvorligt” og forklarede, at Huaweis ugennemsigtige virksomhedsstruktur og mulige tætte bånd til den kinesiske regering bekymrer. Eksempelvis kræver kinesisk lovgivning, at kinesiske virksomheder har pligt til at hjælpe staten og efterretningstjenesten.

– Det giver anledning til bekymring og derfor har vi også et særligt fokus på den dynamik, der er mellem den kinesiske stat og kinesiske virksomheder som Huawei, sagde Claus Hjort Frederiksen.

Danske TDC indgik i 2013 en aftale med Huawei om opbygning af mobilnetværk. Huawei har leveret hardware til 4G-netværket og skal også – ifølge planen – stå for opbygningen af TDC’s 5G-netværk. Aftalen mellem TDC og Huawei udløber i 2020.

Engelske MI6 har direkte advaret mod at bruge netværksudstyr fra Huawei, men der er aldrig officielt fundet noget som helst bevis på, at Huawei har installeret hverken bagdøre, kill switches eller andre ulovligheder i sit udstyr.

Forsvarsministeren: Vi kan ikke forbyde Huawei